送吳秀才
作者：曾鞏
朝代：宋

paragraphs: 一年過臘已十日，餘日到春能有幾。
春來遠近不可問，冷碧先歸在流水。
梅花向今獨已繁，玉艷都占春風間。
草萌出土亦過寸，衆芳次第掛清寒。
虛堂盡日對風影，我獨此守青琅玕。
故人遠來未一醉，車鞅欲去今誰攀。
憐君滿腹富文彩，倦尾赤色無波瀾。
連年禮部試多士，白羽捨置操榛菅。
君今忽忽負壯節，我亦春色羞衰顔。
况逢離別可奈何，憶人日老情日多。